*****

ΚΑΝΟΝΙΣΜΟΣ (ΕΟΚ) αριθ. 3678/87 ΤΗΣ ΕΠΙΤΡΟΠΗΣ

της 9ης Δεκεμβρίου 1987

σχετικά με τα καθεστώτα στατιστικών εξωτερικού εμπορίου της Κοινότητας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1736/75 του Συμβουλίου της 24ης Ιουνίου 1975 περί των στατιστικών του εξωτερικού εμπορίου της Κοινότητας και του εμπορίου μεταξύ των κρατών μελών αυτής (1), όπως τροποποιήθηκε από τον κανονισμό (ΕΟΚ) αριθ. 3367/87 (2), και ιδίως το άρθρο 8 και το άρθρο 38 παράγραφος 2,

τον κανονισμό (ΕΟΚ) αριθ. 1999/85 του Συμβουλίου της 16ης Ιουλίου 1985 για το καθεστώς ενεργητικής τελειοποίησης (3), και ιδίως το άρθρο 29,

τον κανονισμό (ΕΟΚ) αριθ. 3677/86 του Συμβουλίου της 24ης Νοεμβρίου 1986 που καθορίζει ορισμένες διατάξεις εφαρμογής του κανονισμού (ΕΟΚ) αριθ. 1999/85 για το καθεστώς ενεργητικής τελειοποίησης (4),

τον κανονισμό (ΕΟΚ) αριθ. 2954/85 του Συμβουλίου της 22ας Οκτωβρίου 1985 για τη θέσπιση ορισμένων μέτρων για την τροποποίηση και απλούστευση των στατιστικών του εμπορίου ανάμεσα στα κράτη μέλη (5),

Εκτιμώντας:

ότι τα στατιστικά καθεστώτα όσον αφορά την εισαγωγή για ενεργητική τελειοποίηση και την εξαγωγή μετά την ενεργητική τελειοποίηση, αντιστοιχούν σήμερα στο τελωνειακό καθεστώς της ενεργητικής τελειοποίησης όπως προβλέπεται από την οδηγία 69/73/ΕΟΚ του Συμβουλίου της 4ης Μαρτίου 1969 περί εναρμονίσεως των νομικών, κανονιστικών και διοικητικών διατάξεων που αφορούν το καθεστώς της τελειοποίησης προς επανεξαγωγή (6), όπως τροποποιήθηκε τελευταία από την οδηγία 84/444/ΕΟΚ (7)· ότι, από την 1η Ιανουαρίου 1987, η οδηγία 69/73/ΕΟΚ καταργήθηκε από τον κανονισμό (ΕΟΚ) αριθ. 1999/85 ο οποίος την αντικαθιστά· ότι ο κανονισμός αυτός τροποποιεί, κατά συνέπεια, τον κατάλογο των στατιστικών καθεστώτων που αναφέρονται στο άρθρο 8 παράγραφοι 1 και 2 του κανονισμού (ΕΟΚ) αριθ. 1736/75 και εναρμονίζει τα σχετικά στατιστικά καθεστώτα της ενεργητικής τελειοποίησης με το τελωνειακό καθεστώς της ενεργητικής τελειοποίησης όπως προβλέπεται από τον κανονισμό (ΕΟΚ) αριθ. 1999/85·

ότι ο εν λόγω κανονισμός επιβάλλει επίσης στα κράτη μέλη να παρέχουν ειδικά στατιστικά στοιχεία σχετικά με την ελεύθερη κυκλοφορία των εμπορευμάτων εισαγωγής που διέπονται από το τελωνειακό καθεστώς της ενεργητικής τελειοποίησης, στο πλαίσιο του συστήματος αναστολής·

ότι ορισμένες διατάξεις του κανονισμού (ΕΟΚ) αριθ. 546/77 της Επιτροπής της 16ης Μαρτίου 1977 περί των στατιστικών καθεστώτων του εξωτερικού εμπορίου της Κοινότητας (8) πρέπει, ως εκ τούτου, να καταργηθούν και να προσαρμοσθούν ανάλογα·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Στατιστικών Εξωτερικού Εμπορίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 8 του κανονισμού (ΕΟΚ) αριθ. 1736/75 τροποποιείται ως εξής:

1. Στην παράγραφο 1, το στοιχείο α) αντικαθίσταται από το ακόλουθο κείμενο:

«α) - εισαγωγή για ενεργητική τελειοποίηση, σύστημα αναστολής,

- εισαγωγή για ενεργητική τελειοποίηση, σύστημα επιστροφής·».

2. Στην παράγραφο 2, το στοιχείο α) αντικαθίσταται από το ακόλουθο κείμενο:

«α) - εξαγωγή μετά την ενεργητική τελειοποίηση, σύστημα αναστολής,

- εξαγωγή μετά την ενεργητική τελειοποίηση, σύστημα επιστροφής ·».

Άρθρο 2

1. Υπό το στατιστικό καθεστώς της εισαγωγής για ενεργητική τελειοποίηση, σύστημα αναστολής, και υπό το στατιστικό καθεστώς της εισαγωγής για ενεργητική τελειοποίηση, σύστημα επιστροφής, καταχωρούνται αντίστοιχα η εισαγωγή των εμπορευμάτων που υπάγονται στο τελωνειακό καθεστώς της ενεργητικής τελειοποίησης, στο πλαίσιο του συστήματος της αναστολής, και η εισαγωγή των εμπορευμάτων που υπάγονται στο τελωνειακό καθεστώς της ενεργητικής τελειοποίησης, στο πλαίσιο του συστήματος της επιστροφής.

2. Υπό το στατιστικό καθεστώς της εξαγωγής μετά την ενεργητική τελειοποίηση, σύστημα αναστολής, και υπό το στατιστικό καθεστώς της εξαγωγής μετά την ενεργητική τελειοποίηση, σύστημα επιστροφής, καταχωρούνται αντίστοιχα η εξαγωγή των παράγωγων προϊόντων και των αρχικών εμπορευμάτων, κατά την έννοια του κανονισμού (ΕΟΚ) αριθ. 1999/85, στο πλαίσιο του συστήματος αναστολής, και η εξαγωγή των παράγωγων προϊόντων, στο πλαίσιο του συστήματος επιστροφής.

Άρθρο 3

1. Όταν εμπορεύματα εισαγωγής, κατά την έννοια του κανονισμού (ΕΟΚ) αριθ. 1999/85, που έχουν υπαχθεί στο τελωνειακό καθεστώς της ενεργητικής τελειοποίησης, στο πλαίσιο του συστήματος αναστολής, τίθενται σε ελεύθερη κυκλοφορία, είτε ως έχουν είτε ως κύρια παράγωγα προϊόντα, κατά την έννοια του κανονισμού (ΕΟΚ) αριθ. 3677/86, αποτελούν αντικείμενο, στο κράτος μέλος στο οποίο τέθηκαν σε ελεύθερη κυκλοφορία, ξεχωριστής καταχώρισης των αποτελεσμάτων που προβλέπεται στο άρθρο 38 παράγραφος 1 του κανονισμού (ΕΟΚ) αριθ. 1736/75.

2. Τα κράτη μέλη προβαίνουν στην καταχώριση αυτή συγκεντρώνοντας, ανά είδος των εμπορευμάτων εισαγωγής, τον αριθμό του κωδικού της συνδυασμένης ονοματολογίας, τη χώρα προέλευσης και τις ποσότητες των εμπορευμάτων εισαγωγής, που τίθενται σε ελεύθερη κυκλοφορία ως έχουν ή που χρησιμοποιούνται για την κατασκευή παράγωγων προϊόντων που τίθενται σε ελεύθερη κυκλοφορία.

3. Τα κράτη μέλη διαβιβάζουν τα αποτελέσματά τους στη Στατιστική Υπηρεσία των Ευρωπαϊκών Κοινοτήτων, την οποία ενημερώνουν προηγουμένως σχετικά με την εθνική υπηρεσία που είναι αρμόδια για την καταχώριση που προβλέπεται στις παραγράφους 1 και 2.

4. Σε περίπτωση που δεν χρησιμοποιείται η διαδικασία που προβλέπεται στο άρθρο 41 του κανονισμού (ΕΟΚ) αριθ. 1736/75, οι τρόποι διαβίβασης, συμπεριλαμβανομένων της περιόδου αναφοράς, της περιοδικότητας και της προθεσμίας διαβίβασης, καθώς και, κατά περίπτωση, των όρων επεξεργασίας για τους σκοπούς της διαβίβασης, ρυθμίζονται σύμφωνα με την πρακτική που χρησιμοποιείται για την εφαρμογή του άρθρου 38 παράγραφος 2 του εν λόγω κανονισμού.

Άρθρο 4

Ο κανονισμός (ΕΟΚ) αριθ. 546/77 τροποποιείται ως εξής:

1. Το άρθρο 1 καταργείται.

2. Το άρθρο 3 αντικαθίσταται από το ακόλουθο κείμενο:

«Άρθρο 3

Τα στατιστικά καθεστώτα αποκαλούμενα «άλλες εισαγωγές» και « άλλες εξαγωγές» αφορούν τις ενέργειες που πραγματοποιούνται στα κράτη μέλη υπό τελωνειακά καθεστώτα διαφορετικά από το καθεστώς της ενεργητικής τελειοποίησης που προβλέπεται από τον κανονισμό (ΕΟΚ) αριθ. 1999/85 του Συμβουλίου (*) και από τα καθεστώτα εκείνα που αναφέρονται στο άρθρο 2.

(*) ΕΕ αριθ. L 188 της 20. 7. 1985, σ. 1.»

Άρθρο 5

Ο παρών κανονισμός αρχίζει να ισχύει την 1η Ιανουαρίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 9 Δεκεμβρίου 1987.

Για την Επιτροπή

Peter SCHMIDHUBER

Μέλος της Επιτροπής

(1) ΕΕ αριθ. L 183 της 14. 7. 1975, σ. 3.

(2) ΕΕ αριθ. L 321 της 11. 11. 1987, σ. 3.

(3) ΕΕ αριθ. L 188 της 20. 7. 1985, σ. 1.

(4) ΕΕ αριθ. L 351 της 12. 12. 1986, σ. 1.

(5) ΕΕ αριθ. L 285 της 25. 10. 1985, σ. 1.

(6) ΕΕ αριθ. L 58 της 8. 3. 1969, σ. 1.

(7) ΕΕ αριθ. L 245 της 14. 9. 1984, σ. 28.

(8) ΕΕ αριθ. L 70 της 17. 3. 1977, σ. 13.